b"\n_START_ARTICLE_\nEindhoven\n_START_SECTION_\nHistorie\n_START_PARAGRAPH_\nEindhoven ble f\xc3\xb8rst nevnt i skriftlige kilder i 1232, da hertug Hendrik I av Brabant  ga Endehoven byrettigheter, dengang en liten by med om lag 170 hus innenfor festningsvoller. Like utenfor bymurene sto en liten borg. Byen fikk ogs\xc3\xa5 rettigheter til \xc3\xa5 organisere et ukentlig marked og b\xc3\xb8ndene i de n\xc3\xa6rliggende landsbyene fikk komme til Eindhoven for \xc3\xa5 selge produktene sine. Eindhoven l\xc3\xa5 ogs\xc3\xa5 langs handelsruten mellom Holland og Li\xc3\xa8ge._NEWLINE_Rundt 1388 ble festningsverkene forsterket, og mellom 1413 og 1420 ble en ny borg bygd innenfor bymurene. I 1486 ble Eindhoven plyndret og brent ned av tropper fra Gelderland. Gjenoppbyggingen sto ferdig i 1502 med sterkere festningsvoller og en ny borg. I 1543 falt derimot Eindhoven igjen da festningsverkene ikke ble vedlikeholdt p\xc3\xa5 grunn av fattigdom. _NEWLINE_En stor brann i 1554 \xc3\xb8dela 75\xc2\xa0% av byen, men i 1560 var byen bygd opp igjen med hjelp fra Vilhelm I av Oranien. Under \xc3\xa5tti\xc3\xa5rskrigen skiftet Eindhoven eiere mellom nederlenderne og spanjolene flere ganger frem til 1583 da spanske styrker rev ned bymurene. Eindhoven ble ikke en del av Nederland f\xc3\xb8r 1629. Under den franske okkupasjonen led Eindhoven igjen og mange bygg ble \xc3\xb8delagt av de invaderende styrkene. Eindhoven forble en liten by frem til begynnelsen av den industrielle revolusjonen. _NEWLINE_Den industrielle revolusjonen p\xc3\xa5 1800-tallet gjorde at byen vokste kraftig. Det ble bygd kanaler, veier og jernbaner. Eindhoven ble tilsluttet den store Zuid-Willemsvaart-kanalen via Eindhovens Kanaal i 1843 og ble tilsluttet jernbanen til Tilburg, 's-Hertogenbosch, Venlo og Belgia mellom 1866 og 1870. Industrien baserte seg p\xc3\xa5 tobakk og tekstiler og blomstret ytterligere da elektronikkgiganten Philips ble grunnlagt som en lysp\xc3\xa6refabrikk i Eindhoven i 1891._NEWLINE_Den eksplosive veksten til industrien i regionen og behovet for flere hjem for alle arbeiderne krevde store administrative endringer siden Eindhoven fremdeles var avgrenset av vollgravene fra middelalderen. I 1920 ble de fem nabokommunene Woensel, Tongelre, Stratum, Gestel en Blaarthem og Strijp innlemmet i kommunen Groot-Eindhoven (Stor-Eindhoven). Senere ble forstavelsen \xc2\xabGroot-\xc2\xbb fjernet. _NEWLINE_Tidlig p\xc3\xa5 1900-tallet ble industrien videre utviklet med bil- og lastebilfabrikken DAF. _NEWLINE_Storskala bombetokt under andre verdenskrig for \xc3\xa5 st\xc3\xb8tte fallskjermjegere i \xc3\xa5 sikre broene i og rundt byen \xc3\xb8dela store deler av Eindhoven. Gjenoppbyggingen etterlot f\xc3\xa5 historiske rester og byen ble bygd opp igjen med mange h\xc3\xb8yhus. I 1960-\xc3\xa5rene ble det tatt lite hensyn til \xc3\xa5 ta vare p\xc3\xa5 den historiske arven. Det ble bygd et nytt r\xc3\xa5dhus og det gamle nygotiske r\xc3\xa5dhuset fra 1867 ble revet for \xc3\xa5 gi plass til en hovedvei som aldri ble bygd."